Here is a page extracted from Wikipedia that may contain CSS, HTML, and a lot of unformatted text.

Title: Táncher
Content: Táncher (en berber ⵟⴰⵏⵊⴰ, en arabe طنجة, en castellano Tánger) ye una ciudat a lo norte de Marruecos, en a rechión de Táncher-Tetuán-Alhucemas. Ye situata en a costa nordafricana, a la entrata ezquierda d'o estreito de Chibraltar. Contaba en 2012 con una población censata de 850.000 habitadors.

Toponimia 
O nombre suyo posiblement deriva d'a diosa berber Tinjis (u Tinga). En o "Libro d'o Trasoro" ye mencionata como Tinge, ye dicir, Tinche, radiz que provién de l'acusativo Tinge-m d'o nominativo Tingis.

Historia 
A ciudat fue fundata per colonizadors cartachineses en as primerías d'o sieglo V aC.

En o primer sieglo aC, pasó a estar gubernata per es romanos. En o mandato d'Augusto, a colonia estió a capital d'a provincia dita Mauretania Tingitana. En o sieglo V, es vandalos conquerioron y ocuporon "Tingi". Un sieglo dimpués pasó a fer parti de l'Imperio Bizantín, poco antis d'estar controlata y islamizata per es arabes d'a dinastía Omeya en 702.

Ta la Baixa Edat Meya, Táncher pasó a perteneixer dende 1471 a Portugal, dica que en 1661 s'atorgó a Carlos II d'Anglaterra como parti d'o dote d'a infanta portuguesa Catarina de Braganza. Pocos anyos dimpués o soldán Mulai Ismail ibn Xarif de Marruecos aforzó per meyo d'un bloqueyo la reculata d'es angleses, que destrozoron a ciudat antis d'ir-se-ne.

A situación cheografica d'a ciudat fació d'ella un foco ta la diplomacia europea y a rivalidat comercial enta las zaguerías d'o sieglo XIX y prencipios d'o XX. En 1912, s'estalló entre Francia y Espanya. En 1923, se consideró zona internacional administrata en chunto per Francia, Espanya, Gran Bretanya y, dende 1928, tamién per Italia. O control d'a ciudat estió espanyol mientres a Segunda Guerra Mundial, pero pasó a estar parti de Marruecos cuan o país consiguió independizar-se definitivament de Francia en 1956.

En l'actualidat, Táncher ye o segundo centro industrial mas important de Marruecos, a dezaga de Casablanca. Buena cosa d'a suya economía pende igualment d'o turismo.

Cultura 
A ciudat ye estata escenario de muitas obras d'arte literarias, cinematograficas, musicals u pictoricas, sobre tot dimpués d'a estacha d'o pintor francés Delacroix. Tamién se ganó una reputación meyo lechendaria como santuario d'espías internacionals en bels periodos d'a suya historia.

D'entre altras personalidaz muertas en Táncher, se i troba l'actor hongaro Paul Lukas y o compositor y escritor estatunitense Paul Bowles.

Referencias

Vinclos externos 

Localidaz de Marruecos